《与谬开甫自淮南同行赴举相别二十五年复相遇》
宋代·孔武仲

束书吾初走夷门，倾盖得君恨不早。
兰溪驻马复相逢，二纪飞驰如电埽。
惜君憔悴力不任，顾我沧浪发先皜。
忆昔同行气颇骄，青骢马快鞍鞯好。
荒山破屋风豪横，大泽长堂雪倾倒。
高谈洒落见天机，健句纵横滤腹稿。
辛勤始得到京邑，文辞不入春官考。
可怜六翮委沙泥，坐看群仙上蓬岛。
壮年多难寸心折，劲镞已衰难破缟。
而君施设有余才，西佐元戎夺城堡。
牛刀拂拭试一县，如引沧浪灌行潦。
归来赴诉天子庭，正欲披腹呈瑰宝。
片辞未吐疾先入，藜杖扶行色枯槁。
篮舆复指天涯去，长川横滥声浩浩。
骅骝不日归王闲，那久低摧卧霜草。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。